Απόφαση της Επιτροπής

της 27ης Φεβρουαρίου 2003

για την τροποποίηση της απόφασης 93/402/ΕΟΚ όσον αφορά την εισαγωγή νωπών κρεάτων από την Παραγουάη

[κοινοποιηθείσα υπό τον αριθμό Ε(2003) 677]

(Κείμενο που παρουσιάζει ενδιαφέρον για τον ΕΟΧ)

(2003/137/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(2), όπως τροποποιήθηκε τελευταία από τον κανονισμό 1452/2001(3), και ιδίως το άρθρο 14 παράγραφος 3 και το άρθρο 16.

Εκτιμώντας τα ακόλουθα:

(1) H απόφαση 93/402/ΕΟΚ της Επιτροπής, της 10ης Ιουνίου 1993, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής(4), όπως τροποποιήθηκε τελευταία από την απόφαση 2002/908/ΕΚ(5), εφαρμόζεται στην Αργεντινή, τη Βραζιλία, τη Χιλή, την Κολομβία, την Παραγουάη και την Ουρουγουάη.

(2) Τον Οκτώβριο 2002 εντοπίσθηκε εστία αφθώδους πυρετού στην Παραγουάη και σε περιοχή που συνορεύει με περιοχές από τις οποίες επιτρέπονται οι εξαγωγές προς την Κοινότητα ("περιοχές κοινοτικής έγκρισης") και η οποία είναι πλησίον των συνόρων με τη Βραζιλία.

(3) Προκειμένου να αξιολογηθεί η κατάσταση όσον αφορά τον αφθώδη πυρετό στην περιοχή στην οποία εκδηλώθηκε η ασθένεια καθώς και στις περιοχές κοινοτικής έγκρισης, το Γραφείο Τροφίμων και Κτηνιατρικών Θεμάτων (ΓΤΚΘ) πραγματοποίησε επιθεώρηση από τις 4 έως τις 14 Φεβρουαρίου 2003.

(4) Από την επιθεώρηση προέκυψε πως η γενική κατάσταση στην Παραγουάη όσον αφορά τους κτηνιατρικούς ελέγχους στα ζώα και στην παραγωγή κρέατος δεν ανταποκρίνεται στις απαιτήσεις για εξαγωγή στην Κοινότητα.

(5) Διαπιστώθηκε πως παρουσιάζονται σοβαρές ανεπάρκειες και έλλειψη ελέγχων στα συστήματα που δημιούργησαν οι αρχές της Παραγουάης σε συνέχεια παλαιότερων επιθεωρήσεων του ΓΤΚΘ, προκειμένου να εξασφαλίσουν πως μόνο σιτεμένο και χωρίς κόκαλα κρέας από ζώα που προέρχονται από περιοχές κοινοτικής έγκρισης της χώρας μπορούν να εξαχθούν σύμφωνα με τις κοινοτικές απαιτήσεις.

(6) Με βάση τα πορίσματα της επιθεώρησης, ενδείκνυται να ανακληθεί η άδεια της Παραγουάης να εξάγει σιτεμένο και χωρίς κόκαλα βόειο νωπό κρέας στην Κοινότητα.

(7) Ωστόσο, ελλείψει σαφών ενδείξεων για ενεργή εστία της ασθένειας στην Παραγουάη, θα πρέπει να επιτραπούν οι εισαγωγές στην Κοινότητα, σιτεμένου και χωρίς κόκαλα βοείου νωπού κρέατος για ανθρώπινη κατανάλωση και σιτεμένου κρέατος και εντοσθίων για τροφές ζώων συντροφιάς, που έχει παραχθεί και πιστοποιηθεί και είναι καθ' οδόν προς την Κοινότητα προ της 20ής Φεβρουαρίου 2003. Όταν οι αρχές της Παραγουάης μπορέσουν να δώσουν επαρκείς εγγυήσεις σχετικά με τη διόρθωση των ελλείψεων που διαπιστώθηκαν και το γεγονός αυτό έχει αξιολογηθεί θετικά από περαιτέρω επιθεώρηση του ΓΤΚΘ, η κατάσταση θα πρέπει να επανεξετασθεί.

(8) Θα πρέπει, ως εκ τούτου, να τροποποιηθεί αναλόγως η απόφαση 93/402/ΕΟΚ.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα IΙ της απόφασης 93/402/ΕΟΚ αντικαθίσταται από το κείμενο του παραρτήματος της παρούσας απόφασης.

Άρθρο 2

Τα κράτη μέλη τροποποιούν τα μέτρα που εφαρμόζουν στις εισαγωγές ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.

Άρθρο 3

Τα μέτρα αυτά θα επανεξεταστούν εντός δώδεκα μηνών.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 27 Φεβρουαρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 24 της 31.1.1998, σ. 9.

(2) ΕΕ L 302 της 31.12.1972, σ. 28.

(3) ΕΕ L 198 της 21.7.2001, σ. 11.

(4) ΕΕ L 179 της 22.7.1993, σ. 11.

(5) ΕΕ L 313 της 16.11.2002, σ. 34.

ΠΑΡΑΡΤΗΜΑ

"ΠΑΡΑΡΤΗΜΑ II

ΥΓΕΙΟΝΟΜΙΚΕΣ ΕΓΓΥΗΣΕΙΣ ΑΠΑΙΤΟΥΜΕΝΕΣ ΓΙΑ ΤΗΝ ΠΙΣΤΟΠΟΙΗΣΗ ((Τα γράμματα (A, B, Γ, Δ, E, ΣΤ, Ζ και H) που εμφαίνονται στον πίνακα, αντιστοιχούν στα υποδείγματα ειδικών υγειονομικών εγγυήσεων, που περιγράφονται στο παράρτημα ΙΙΙ μέρος 2 και που θα πρέπει να εφαρμόζονται για κάθε προϊόν και καταγωγή, σύμφωνα με τις διατάξεις του άρθρου 2. Το σημείο (-) δείχνει την απαγόρευση εισαγωγών.))

>ΘΕΣΗ ΠΙΝΑΚΑ>

ΑΚ Ανθρώπινη κατανάλωση.

ΠΚ Προορίζονται για τη βιομηχανία θερμικά επεξεργασμένων προϊόντων με βάση το κρέας:

1= καρδιές·

2= συκώτια·

3= μασητήριοι μύες·

4= γλώσσες.

ΤΖΣ Προορίζονται για τη βιομηχανία τροφίμων για ζώα συντροφιάς."